સૂત્રો દ્વારા પ્રાપ્ત માહિતી અનુસાર, આ અકસ્માત શુક્રવારે રાત્રે ભચાઉ માનસરોવર ફાટક પાસે બન્યો હતો. એક ટ્રક ફાટક પરથી પસાર થઈ રહી હતી તે સમયે ફાટક પાસે જ બંધ પડી ગઈ હતી. આ દરમિયાન બરેલી-ભૂજ પેસેન્જર ટ્રેનનો આવવાનો સમય થઈ ગયો હતો. ગેટમેન તરત જ સમયસૂચકતા વાપરીને ટ્રેન તરફ ઘસી ગયો હતો અને સિગ્નલ આપીને ટ્રેનને ધીમી કરવા કહ્યું હતું. ટ્રેનના ચાલકે સિગ્નલ જોતા જ ટ્રેનને ધીમી પાડી હતી. પરંતુ ટ્રક સાથે ટ્રેનનો ટકરાવ થયો હતો. રેલવેના પાટા પર ઉભેલ ટ્રક સાથે પેસેન્જર ટ્રેન અથડાઈ હતી. જોકે, આ સમગ્ર અકસ્માતમાં કોઈ જાનહાનિ થઈ ન હતી.